賦張芸叟蕃刀
作者：孔武仲
朝代：宋

paragraphs: 王師前年下靈州，先生奉詔爲參謀。
軍書堆案不足道，欲斬名王懸髑髏。
官供器械如山積，裝結雖巧體質浮。
傳聞蕃刀最可用，買置不惜千金酧。
沙河洗湔血痕盡，瑩若一水横清秋。
長庚輝輝奪明月，光景迸溢不可收。
軍回倉卒未及試，提挈萬里來荒陬。
空齋倒掩閲圖史，深林永日號猩𪕋。
揮鳴且欲驚暴客，敢議與國平寃讐。
夜郎蒙恩放李白，炎嶺得旨還幽求。
輕船共泊長沙岸，幾日對語清湘樓。
紅蓮幕中邀客飲，霧雨咫尺迷汀洲。
雜花落盡無處覓，官妓遣歸不敢留。
清歡未免假外物，共說鐵劍勝倡優。
君家所寶世稀有，滿坐傳看驚殊尤。
護之太過却銹澁，頑蘚鬱結纒蒼虯。
横磨十萬祇虚語，得此已足馳燕幽。
今公又應元戎辟，真能寸截鯨鯢不。
郗生入幕宜有畫，定遠出塞將封侯。
我今喜得隨君去，長江渺渺平天流。
路危或恐逢水怪，尾脊崔崒當吾舟。
煩公一効佽飛勇，爲公椎鼓傾金甌。